 NA SAMMY WAWERU ASKOFU wa Kanisa la Hope International ambaye pia ni mwanasiasa, Maina Njenga amemmiminia sifa Rais William Ruto kwa kile amekitaja kama kucheza kadi safi za karata kuunganisha jamii yake.  Bw Njenga, amesema kiongozi wa nchi amefanikiwa kuleta pamoja jamii za Bonde la Ufa. Kiongozi huyo wa zamani wa kundi haramu la Mungiki, amesema hatua ya Dkt Ruto kuunganisha jamii zake itawawezesha kuzungumza kwa sauti moja. Hatua hiyo, Bw Njenga amesema ndiyo imekosa kabisa eneo la Mlima Kenya ambalo katika uchaguzi mkuu 2022 lilipigia Rais Ruto kura kwa wingi. “Huyu kiongozi wetu, ambaye amekuwa Rais juzi, anaitwa William Ruto ameunganisha Rift Valley yote ikawa kitu kimoja. Rift Valley sasa inaongea kwa sauti moja. Ninampongeza kwa hiyo kazi amefanya,” Njenga akasema. Jamii ya Mlima Kenya, Agikuyu katika uchaguzi mkuu wa Agosti 2022 iliunga mkono Dkt Ruto kumrithi mtangulizi wake, Uhuru Kenyatta kwa idadi ya juu ya kura katika daraja la jamii, ikifuatwa na Kalenjin Bonde la Ufa. “Hata kama baadhi yetu (Azimio) hatukumchagua, alichaguliwa na marafiki wetu kwa zaidi ya kura milioni mbili. Kwa nini tusiungane kama jamii tuwe na sauti moja?” Bw Njenga akahoji. Njenga ni kati ya wafuasi na wanachama wa muungano wa Azimio la Umoja, ambao kiongozi wa ODM, Raila Odinga 2022 akisaidiwa na mgombea mwenza, Bi Martha Karua (Narc-Kenya) alitumia kumenyana na Rais Ruto. Ruto alihudumu kama Naibu wa Rais wa Rais Kenyatta mihula miwili, ambaye kwa sasa ni mstaafu. Akionekana kuelekeza mitutu ya mashambulizi kwa Naibu Rais Rigathi Gachagua na baadhi ya wanasiasa kutoka Mlima Kenya, Bw Njenga alisema wameonyesha kwamba nia yao ni kutetea maslahi yao binafsi na kulinda biashara zao. Mwanasiasa huyo anayeonekana kuwa na lengo la kujitosa kuwania kiti cha kisiasa 2027 Laikipia, vile vile amepongeza Bw Odinga na kiongozi wa Wiper, Kalonzo Musyoka kwa kile anasema ni kuweza kuleta pamoja jamii zao. “Wameongoza sehemu zao vizuri na huo umoja umefanya maeneo yao kuwa na maendeleo. Tunawauliza watu wa Mlima, wacheni vita, wacheni uchochezi, wacheni madharau, wacheni kiburi…Viongozi kujeni pamoja,” akahimiza. Bw Njenga aliongeza kusema: “Achaneni na tofauti zenu za chama. Kama ulichaguliwa kwa tikiti ya UDA au Azimio, achaneni na tofauti za vyama, tutafutane kinyumbani, tunaongea lugha inayoskizana. Tutafutane tuongee. Na wale watu wako nje watatufikiria vizuri.” Bw Njenga aidha anasema yuko mbioni kuunganisha jamii ya Mlima Kenya, akiwa na imani kuwa ataishia kuwa msemaji – Kingpin. Anaonya jamii ya Agikuyu endapo itaendalea kutawanyika, huenda ikakosa kunufaika kupitia mapendekezo ya Ripoti ya Kamati ya Maridhiano. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  